ടി20 ലോകകപ്പ് ഇന്ത്യയുടെ മത്സരങ്ങള് ഇങ്ങനെ. ഇന്ന് രാവിലെയാണ് ടി20 ലോകകപ്പിന്റെ പൂര്ണമായ മത്സരക്രമം ഐസിസി പ്രഖ്യാപിച്ചത്. ഒക്ടോബര് 17 ന് റൗണ്ട് വണ് മത്സരങ്ങളോടെ തുടക്കമാകുന്ന ടി20 ലോകകപ്പിന്റെ കലാശപ്പോരാട്ടം നവംബര് 14 നാണ് നടക്കുക. ലോകകപ്പിലേക്ക് നേരിട്ട് യോഗ്യത നേടിയതിനാല് റൗണ്ട് 1 മത്സരങ്ങളില് ഇന്ത്യക്ക് ഇക്കുറി കളിക്കേണ്ടതില്ല. ഒക്ടോബര് 23 ന് ആരംഭിക്കുന്ന സൂപ്പര് 12 ഘട്ടത്തിലാകും ഇന്ത്യയുടെ ലോകകപ്പ് യാത്ര തുടങ്ങുക എന്നതിനാല് അതിന് വേണ്ടിയാണ് ആരാധകര് കാത്തിരിക്കുന്നത്. സൂപ്പര് 12 ഘട്ടത്തില് പാകിസ്ഥാന്, ന്യൂസിലന്ഡ്, അഫ്ഗാനിസ്ഥാന് എന്നിവര്ക്കൊപ്പമാണ് ഇന്ത്യ കളിക്കുക. റൗണ്ട് 1 ല് നിന്ന് യോഗ്യത നേടിയെത്തുന്ന രണ്ട് ടീമുകള് കൂടി ബി ഗ്രൂപ്പില് ഇന്ത്യക്കൊപ്പമുണ്ടാകും. ഒക്ടോബര് 24 ന് ചിരവൈരികളായ പാകിസ്ഥാനെതിരെയാണ് ലോകകപ്പില് ഇന്ത്യയുടെ ആദ്യ പോരാട്ടം. ദുബായില് നടക്കുന്ന ഈ മത്സരം ഇന്ത്യന് സമയം രാത്രി 7.30 നാണ് ആരംഭിക്കുക. ഒക്ടോബര് 31 ന് നടക്കാനിരിക്കുന്ന തങ്ങളുടെ രണ്ടാം മത്സരത്തില് കരുത്തരായ ന്യൂസിലന്ഡിനെയാണ് ഇന്ത്യ നേരിടുന്നത്. ദുബായില് വൈകിട്ട് 7.30 നാണ് ഈ മത്സരവും ആരംഭിക്കുക. നവംബര് മൂന്നിന് അഫ്ഗാനിസ്ഥാനെതിരെ ഇന്ത്യ തങ്ങളുടെ മൂന്നാം മത്സരം കളിക്കും. അബുദാബിയാണ് ഈ പോരാട്ടത്തിന് ആതിഥേയത്വം വഹിക്കുന്നത്. ഇന്ത്യന് സമയം രാത്രി 7.30 ന് തന്നെയാണ് ഈ മത്സരവും നടക്കുക. നവംബര് 5, 8 തീയതികളില് ഇന്ത്യ തങ്ങളുടെ അവസാന 2 സൂപ്പര് 12 മത്സരങ്ങള് കളിക്കും. ഇതില് അഞ്ചാം തീയതി നടക്കുന്ന മത്സരത്തില് യോഗ്യതാ റൗണ്ടിലെ ബി ഗ്രൂപ്പില് ഒന്നാം സ്ഥാനക്കാരായി ഫിനിഷ് ചെയ്ത് സൂപ്പര് 12 ലെത്തിയ ടീമിനെയും, എട്ടാം തീയതി നടക്കുന്ന മത്സരത്തില് യോഗ്യതാ റൗണ്ടിലെ എ ഗ്രൂപ്പില് രണ്ടാം സ്ഥാനക്കാരായി സൂപ്പര് 12 ലെത്തിയ ടീമിനെയുമാകും ഇന്ത്യ നേരിടുക. ഈ രണ്ട് മത്സരങ്ങളും ഇന്ത്യന് സമയം വൈകിട്ട് 7.30 ന് തന്നെയാണ് ആരംഭിക്കുക.